stanford-oval/wikipedia huggingface dataset:
Aias (Sofokles)

| Aias> Αἴας |
| --- | --- |
 Diomedes ja Odysseus sekä miekkaan heittäytynyt Aias. Piirros Eurytos-krateerissa (n. 600–590 eaa.) olevan keramiikkamaalauksen pohjalta.
Kirjoittaja:  Sofokles
Alkuperäiskieli:  muinaiskreikka (klassinen)
Tyylilaji:  tragedia
Tapahtumapaikka ja -aika:  Troijan rannikko Troijan sodan aikaan
Kantaesitys:  n. 450–430 eaa.
Kantaesityspaikka:  Dionysoksen teatteri, Ateena
Henkilöt
Henkilöt:  Athene, jumalatar Odysseus, Ithakan kuningas Aias, Telamonin poika Tekmessa, Aiaan kumppani Teukros, Aiaan velipuoli Agamemnon, sotajoukon ylipällikkö Menelaos, Agamemnonin veli Eurysakes, Aiaan ja Tekmessan poika airut palvelijoita ja seuralaisia
Kuoro:  Aiaan laivojen miehiä
Aias (m.kreik. Αἴας, lat. Aiax tai Ajax) on Sofokleen kirjoittama antiikin kreikkalainen tragedia, jonka aiheena on Aiaan tekemä itsemurha. Sen kantaesitys oli noin vuonna 450–430 eaa.
Historia

Sofokleen Aiaan tarkkaa ajoitusta ei tunneta. Yleensä se sijoitetaan kuitenkin Sofokleen suhteellisen varhaisten teosten joukkoon, ja ajoitetaan vuosiin 450–430 eaa., mahdollisesti noin vuoteen 444 eaa. tai joitakin vuosia varhaisemmaksi tai myöhemmäksi. Näin se on Sofokleen säilyneistä tragedioista varhaisin. Näytelmän oletetaan perustuvan sittemmin kadonneeseen eeppiseen runoon, Pieneen Iliaaseen (Ilias mikra), jonka tapahtumat sijoittuivat Homeroksen Iliaan kuvaamien tapahtumien jälkeen, ja joihin viitataan Homeroksen Odysseiassa.
Sisältö

Näytelmä koostuu yhteensä 1 420 runosäkeestä.
Sisältö > Tausta

Kreikkalaisten sotajoukko on leiriytyneenä Troijan edustalla Troijan sodan kestettyä jo pitkään. Sodan suurimpiin sotilaisiin kuulunut Akhilleus on kaatunut taistelussa vast'ikään. Odysseus, Ithakan kuningas, ja Aias, Salamiin kuninkaan Telamonin poika, ovat kiistelleet siitä, kumpi olisi oikeutettu saamaan Akhilleuksen aseet ja asepuvun, jotka seppäjumala Hefaistos oli tälle takonut. Voittaja tunnustettaisiin näin suurimmaksi jäljelle jääneistä sotilaista. Aias katsoi olevansa oikeutettu saamaan Akhilleuksen aseet itselleen. Sotajoukon johtajat, Atreuksen pojat Agamemnon ja Menelaos päättivät kuitenkin antaa aseet Odysseukselle. Aias raivostui ja päätti surmata kuninkaat. Taustalla vaikuttaa myös se, että Aias on aiemmin syyllistynyt hybrikseen, sillä hän on torjunut Athene-jumalattaren tarjoaman avun.
Sisältö > Juoni

Näytelmä alkaa siitä, että Athene selittää Odysseukselle, kuinka hän puuttui tilanteeseen: hän harhautti Aiaan surmaamaan Agememnonin ja Menelaoksen sijasta suuren määrän sotasaaliiseen kuuluneita kotieläimiä, kuten karjaa ja koiria. Hän myös kidutti eläimiä, mukaan lukien teltalleen viemä pässi, jota hän luuli kilpakumppanikseen Odysseukseksi. Lopulta Aias tulee tajuihinsa ja ymmärtää, mitä on mennyt tekemään. Hän tuntee suurta häpeää, koska on surmannut viattomia ja  ihmiseen luottavia eläimiä, ja päättää tehdä itsemurhan, sillä sotilaan tulee joko elää kunniakkaasti tai ainakin kuolla kunniakkaasti.
Aiaan jalkavaimo Tekmessa anelee, ettei Aias jättäisi häntä ja lastaan Eurysakesta vaille suojaa. Aias antaa pojalle kilpensä, ja sanoo menevänsä puhdistamaan itsensä ja hautaamaan miekkansa, jonka oli saanut aiemmin tasapeliin päättyneen kaksintaistelun jälkeen lahjaksi Hektorilta.
Aias menee rannalle, ja todellakin hautaa miekkansa — hän kaivaa sen pystyyn maahan ja heittäytyy siihen, seivästäen näin itsensä. Ennen itsemurhaansa Aias kiroaa Atreuksen pojat ja koko kreikkalaisten sotajoukon. Hänen viimeiset sanansa ovat:
»Oi päivänvalo, oi synnyinmaani Salamiin saaren
pyhä tanner, isiemme vanhojen kotiliesien perusta,
oi kuuluisa Ateena ja sen kasvattamat ihmiset,
kaikki nämä lähteet ja joet täällä, Troijan kentät,
minä puhun teille! Jääkää hyvästi, kasvattajani!
Tämä on viimeinen sana, jonka Aias teille lausuu,
seuraavaksi puhun Haadeksen väelle maan alla.»
Teukros, Aiaan velipuoli, saapuu. Hän on saanut tietää ennustaja Kalkhaalta, ettei Aiasta saisi päästää lähtemään teltaltaan ennen päivän päättymistä, tai tämä tulee kuolemaan. Tekmessa ja sotilaat yrittävät löytää Aiaan, mutta saapuvat liian myöhään. Tekmessa löytää miehensä ruumiin ensimmäisenä. Tämän jälkeen paikalle saapuu Teukros, joka määrää Eurysakeen tuotavaksi luokseen, jotta tämä olisi turvassa. Menelaos saapuu ja määrää, ettei ruumista saa siirtää.
Näytelmän loppuosa koostuu vihaisesta keskustelusta, joka koskee sitä, mitä Aiaan ruumiille tulisi tehdä. Agamemnon ja Menelaos haluavat jättää ruumiin paikalleen ja hautaamatta haaskaeläinten syötäväksi. Teukros taas haluaa haudata velipuolensa asianmukaisesti. Odysseus saapuu ja taivuttelee Agamemnonin ja Menelaoksen sallimaan Aiaalle arvoisensa hautajaiset. Hän huomauttaa, että jopa viholliset ansaitsevat kunnioitusta kuoltuaan. Näytelmä päättyy siihen, että Teukros valmistelee hautajaisia.
Tulkintoja

Tragedian teemoina voidaan nähdä muun muassa viha ja erityisesti katkera vihanpito, kunnia sekä se, missä määrin ihmisillä on todellinen valinnanvapaus, ja missä määrin he ovat vain kohtalonsa orjia. Näytelmä kuvaa Aiaan perinteisenä sankarina, joka ei tunnista omia heikkouksiaan ja rajoituksiaan. Hän on kuitenkin ylväs hahmo, jonka voi nähdä hallitsevan tapahtumia, vaikka itse asiassa hän on näyttämöllä suhteellisen vähän aikaa. Näytelmä on hyvin poikkeuksellinen siinä, että se esitti Aiaan kuoleman näyttämöllä, siinä missä yleensä kuolema tapahtui kreikkalaisissa tragedioissa kulisseissa, ja tämän jälkeen joku hahmoista ilmoitti siitä näyttämöllä, tai kuolleen ruumis tuotiin esiin yleisön nähtäväksi.
Kirjallisuutta > Suomennos

Sofokles: Aias. Suomentanut Tommi Nuopponen. Teoksessa Neljä näytelmää.  (Sisältö: Traakhiin neidot; Filoktetes; Aias; Elektra. Suomentaneet Tua Korhonen, Kirsti Simonsuuri ja Vesa Vahtikari)  Helsinki:  Teos, 2018.  ISBN 978-951-851-779-8
Kirjallisuutta > Tekstilaitoksia ja käännöksiä

Sophocles: Aiax. Teoksessa Sophoclis fabulae.  (Toim. Hugh Lloyd-Jones & Nigel Wilson. Oxford Classical Texts)  Oxford University Press, 1990.  ISBN 978-0-19-814577-6  Kreikankielinen alkuteksti.
Sophocles: Ajax. Teoksessa Sophocles Volume I.  (Ajax. Electra. Oedipus Tyrannus. Käännös Hugh Lloyd-Jones. Loeb Classical Library 20)  Cambridge, MA:  Cambridge University Press, 1994.  ISBN 9780674995574
Sophocles: Aias (Ajax).  (Toimittajat	Herbert Golder & Richard Pevear. Greek tragedy in new translations. Oxford paperbacks)  Oxford University Press, 1999.  ISBN 9780195128192
Sophocles: Aias: A New Translation.  Harper Collins, 2012.  ISBN 9780062132154
Sophocles: Aias (Ajax). Teoksessa Sophocles: The Complete Sophocles.  (Volume II: Electra and Other Plays. Greek Tragedy in New Translations. Toimittajat Peter Burian & Alan Shapiro)  Oxford University Press, 2010.  ISBN 9780195387827
Kirjallisuutta > Muuta kirjallisuutta

Stuttard, David: Looking at Ajax.  Bloomsbury Publishing, 2019.  ISBN 1350072311
Aiheesta muualla

Σοφοκλής: Αἴας. Wikisource. (muinaiskreikaksi)
Sophocles: Ajax. Perseus. (muinaiskreikaksi) (englanniksi)
Sophocles: Ajax. Wikisource. (englanniksi)
Sofokleen näytelmät
| --- | --- |
Säilyneet: Aias · Antigone · Elektra · Filoktetes · Kuningas Oidipus · Oidipus Kolonoksessa · Trakhiin naiset
Kadonneita ja katkelmallisia: Vainukoirat
Aiaan itsemurha. Nicolas Poussin, L'Empire de Flore, 1631.
Rekisteri (ääni)

Rekisteri on ihmisen äänenkäytössä tapa tuottaa ääniä samalla periaatteella eli äänihuulten samankaltaisella värähtelyllä. Yhdessä rekisterissä äänenväri kuulostaa samanlaiselta. Rekisteri on yhteydessä sävelkorkeuteen niin, että muuttaessaan äänenkorkeuttaan tietyn rajan yläpuolelle tai alapuolelle henkilö joutuu vaihtamaan rekisteriä. Myös äänenvoimakkuuden vaihto voi edellyttää rekisterin vaihtamista. Jotkin sävelkorkeudet henkilö voi kuitenkin tuottaa useammassa kuin yhdessä rekisterissä.
Rekistereitä erotellaan neljä, matalimmasta korkeimpaan: narina, modaalirekisteri, falsetti ja vihellysrekisteri. Laulussa modaalirekisteriä kutsutaan rintarekisteriksi.
Narina

Narinan avulla voidaan saavuttaa matalimmat perustaajuudet, joita ihminen pystyy tuottamaan, 1–70 hertsiä (Hz). Miesten ja naisten narinan perustaajuuksissa ei ole eroa. Narinaa esiintyy puheessa usein tahattomasti lauseiden lopussa etenkin jos hengitysilma pääsee loppumaan. Narinarekisterissä äänihuulet värähtelevät niin harvoin, että yksittäiset värähdykset voidaan kuulla erillisinä. Narinaa tuotettaessa äänihuulet ovat tiiviisti toisiaan vasten ja vain pieni osa ääniraon etuosasta aukeaa äänihuulten värähdellessä. Äänihuulten avautumislaajuus on pieni ja ääniraon suhteellinen kiinnioloaika värähdyksen aikana on pitkä. Äänen voimakkuus on pieni, eikä sävelkorkeutta tai voimakkuutta ole mahdollista vaihdella kovin paljon. Äänen sävelkorkeutta ja voimakkuutta voi säädellä ilmeisesti ilmavirtausta lisäämällä.
Modaalirekisteri

Modaalirekisterissä tuotetaan normaali puhe. Siinä äänihuulet värähtelevät koko pituudeltaan ja syvyydeltään ja äänirako sulkeutuu tiiviisti värähtelyn aikana. Limakalvo on löysänä ja värähtely on selvästi kaksivaiheista, eli äänihuulten alapinnat lähentyvät ja loitontuvat ennen yläpintoja. Äänen voimakkuutta lisätään ääniraon alapuolista ilmanpainetta ja adduktiota lisäämällä, ja sävelkorkeutta venyttämällä äänihuulia pituussuunnassa. Normaalin modaalirekisterissä tuotetun puheäänen keskimääräinen perustaajuus on miehillä noin 125 Hz (vaihteluväli noin 80–160 Hz) ja naisilla 225 Hz (vaihteluväli noin 150–300 Hz).
Laulussa modaalirekisteriä kutsutaan rintarekisteriksi. Naisten klassisessa laulussa erotellaan rinta- ja falsettirekisterin lisäksi niiden välimuoto keskirekisteri.
Falsetti

Falsettirekisterissä äänirako ei välttämättä sulkeudu lainkaan värähtelyn aikana, eikä värähtelyn kaksivaiheisuus ole selvästi havaittavissa. Ääni kuulostaa ohuelta ja värittömältä. Falsettirekisterissä on mahdollista saavuttaa korkeampia ääniä kuin modaalirekisterissä, jolloin äänihuulissa on pituusvenytystä ja niiden limakalvo on pingottunut. Falsettimoodiksi voidaan luokitella myös se äänihuulivärähtelytapa, jolla tuotetaan niin sanottu matalin mahdollinen ääni, jolloin äänihuulet ovat erilleen vetäytyneet.
Falsetissa on käytössä ilmeisesti erilaisia sävelkorkeuden säätelymekanismeja, joista toisiin liittyy äänihuulten pituuden lisääminen ja toisiin värähtelevän osan lyhentyminen.
Matkiessaan naisen puhetta mies käyttää usein falsettia, vaikka harva nainen puhuu falsettirekisterissä.
Modaalirekisterin ja falsetin käyttö yhdessä

Modaalirekisterin ja falsettirekisterin säätely tapahtuu äänihuulilihaksen ja rengasrusto-kilpirustolihaksen yhteistyönä. Jodlauksessa vuorotellaan nopeasti modaali- ja falsettirekisterien välillä. Klassisen tyylin laulajat oppivat laulamaan pää-ääntä, jolla tarkoitetaan rintarekisterin ja falsettirekisterin yhdistelmää.
Vihellysrekisteri

Vihellysrekisterin äänet ovat erittäin korkeataajuuksisia, noin 1000 hertsistä ylöspäin. Äänet muistuttavat soinniltaan huilua tai vihellystä. Ei tiedetä varmuudella, mitä äänihuulille tapahtuu vihellyksen aikana. Äänet tuotetaan mahdollisesti äänihuulilla viheltämällä eli saamalla aikaan pieni vihellysrako äänihuulten väliin. Toisaalta ääni voi myös olla pelkästään poikkeuksellisen korkea falsettiääni, jota tuotettaessa äänihuulet pingotetaan hyvin jäykiksi. Vihellyksen voi tuottaa puhaltamalla tai imemällä ilmaa eli se toimii molempiin suuntiin.
Laulaja Mariah Carey tunnetaan taidostaan laulaa vihellysrekisterissä.
Modaalirekisterissä äänihuulet värähtelevät kauttaaltaan.
Falsetissa äänihuulet värähtelevät vain osittain.
Teuri Haarla

Teuri Heikki Ismaro Haarla (s. 9. helmikuuta 1955 Turku) on suomalainen ympäristötaiteilija.
Ite-taiteilijoita kartoittavan Erkki Pirtolan mukaan Haarlan pääteoksiin kuuluu Ateneumin puistikkoon 1990-luvulla noussut ”eroottis-ekologinen maateos” Maatuma, jossa ”ihmispuun seksuaalikierto yhtyi Tuonelan paskaan kastemadon kautta”. Soinisen koulun pihalle Helsingin Pukinmäkeen syntyi vuonna 1998 Haarlan teos Maa-isä / Jättiläisen jalanjälki, suu ja nenä. Toukokuussa 2010 Haarla piti galleria Jangvassa Helsingissä  näyttelyn Egokatastrofi. Siihen kuului performanssi, jossa taiteilija ratsasti puisella ”Ihmisulosteen ideaalin prototyypillä” ja tunkeutui Äiti maan kohtuun. Ulosteprototyyppi oli jo 2004 esillä Kiasman lähellä. Uloste, komposti ja multa ovat muutenkin olleet keskeisiä teemoja taiteilijan työssä.
Haarla aloitti taiteellisen työskentelynsä 1980-luvulla. Espoon Kilon kaatopaikkanäyttelyssä 1986 hän teki ensimmäisen tilateoksensa Komposti-äiti. Haarla luonnehtii 1980–1990-luvun teoksiaan Pirtolan haastattelussa ”karvanaamoiksi ja vittupäiksi”.
Haarlalle on myönnetty valtion ylimääräinen taiteilijaeläke vuodesta 2016 alkaen.
Teuri Haarlan isä oli näyttelijä ja teatterinjohtaja Saulo Haarla ja äiti näyttelijä ja oopperalaulaja Helena Salonius. Hänen sisarensa on muusikko Iro Haarla.  Hänen tyttäriään ovat teatteritaiteilijat Ruusu ja Seidi Haarla sekä kuvataiteilija Siiri Haarla.
Aiheesta muualla

Teuri Haarlan videohaastattelu ja näyte performanssista vuodelta 2010
Teuri Haarlan kotisivut
| Auktoriteettitunnisteet  |
| --- | --- |
Kansainväliset:  ISNI  VIAF  WorldCat 
Kansalliset:  Saksa  Suomi (KANTO)
Johannes Mario Simmel

Johannes Mario Simmel vuonna 2007.
Johannes Mario Simmel (7. huhtikuuta 1924 Wien Itävalta – 1. tammikuuta 2009 Zug, Sveitsi) oli itävaltalainen kirjailija ja  elokuvakäsikirjoittaja. Hän oli tuottelias kirjailija vuosikymmenten ajan, ja hänen tunnetuimpia teoksiaan on Ei aina kaviaaria (Es muss nicht immer Kaviar sein) (1960).
Simmelin isä oli kemisti, äiti oli työssä filmiyhtiössä. Molemmat olivat kotoisin Hampurista. Simmel vietti lapsuutensa Wienissä ja Lontoossa. Hän kouluttautui 1943 kemistiksi ja toimi sota-aikana tutkijana. Toisen maailmansodan jälkeen hän toimi amerikkalaisten sotilasviranomaisten tulkkina ja toimittajana, vuodesta 1950 saksalaisen Quick-lehden palveluksessa Euroopassa ja Amerikassa. Hän kirjoitti runsaat 30 romaania ja muutamia näytelmiä. Esikoisteos Begegnung im Nebel ilmestyi 1947. Vakoiluromaani Ei aina kaviaaria oli hänen läpimurtoteoksensa. Häntä on pidetty moralistina. Teoksissaan hän käsitteli ajankohtaisaiheita, kuten asekauppaa, geenitekniikkaa ja ympäristöongelmia.
Pitkään Simmeliä pidettiin pelkästään viihdekirjailijana, mikä saksalaisella kielialueella merkitsi kriitikkojen hyljeksintää, vaikka hän olikin yleisön suosikki. Die Zeit -lehti nosti kuitenkin 1980-luvulla hänet pois puhtaan viihteen lokerosta. Joidenkin romaanien sanotaan pohjautuvan todellisuuteen, olevan ehkä jopa omaelämäkerrallisia.
Simmelin teosten pohjalta on tehty elokuvia, muun muassa Villit viisikymppiset (Die Wilden Fünfziger,  1983), Vakoilijoitten vakoilija iskee (Diesmal muß es Kaviar sein, 1961), Vakoilijoitten vakoilija (Es muß nicht immer Kaviar sein, 1961), Miestä väkevämpää (Mit Himbeergeist geht alles besser, 1960).
Simmelille myönnettiin vuonna 1993 Hermann Kesten -mitali ja vuonna 2005 Itävallan liittovaltion ansiomitali Bundesverdienstkreuz.
Suomennetut teokset

Ei aina kaviaaria, Kertomus Thomas Lievenistä, mestarivakoilijasta vastoin tahtoaan, hänen uhkarohkeista seikkailuistaan ja valituista ruokaresepteistään, suom. Aarno Peromies, 1967
Kuuma kylmä muuri, suom. Oili Suominen, 1968
Jumala suojelee rakastavaisia, romaani, suom. Ilmari Lehmusvaara, 1969
Tapaus Nina B, romaani, suom. Ilmari Lehmusvaara, 1974
Vain tuulelta vastauksen saat, suom. Aarne Valpola, 1974
Tunnustan kaiken, suom. Maj Kolkka, 1976
Miks' oon niin iloinen, suom. Marja Ingman, 1979, ISBN 951
Koodi on Caesar, suom. Margit Salmenoja, 1978-23-1407-X
Maailma on kuin linja-auto, suom. Pertti Hiltunen, 1979
Äidille en kyllä kerro, jännittävä seikkailu, joka alkoi huonosta todistuksesta..., suom. Pertti Hiltunen, 1979
Itkeä ei saa, suom. Taru-Irmeli Leipäjoki, 1980
Älä toivoa heitä, suom. Auli Hurme, 1982
Vallan maku, romaani, suom. Hannu Väisänen, 1983
Eilistä ei ole, romaani, suom. Auli Hurme, 1985
Syvissä vesissä suuret kalat, lyhentäen suom. Hannu Väisänen, 1986
Ihminen ei ole saari, romaani, suom. Hannu Väisänen, 1987
Kuolema sirkuksessa, romaani, suom. Hannu Väisänen, 1988
Kun kiurun laulu lakkaa, suom. Auli Hurme-Keränen, 1991
Tower Unite

| Tower Unite |
| --- | --- |
Kehittäjä:  PixelTail Games
Julkaisija:  PixelTail Games
Jakelija:  Humble Store ja Steam
Pelimoottori:  Unreal Engine 4
Julkaistu:  2016
Lajityyppi:  massiivinen monen pelaajan verkkoroolipeli ja kasuaalipeli
Pelimuoto:  yksinpeli, moninpeli ja yhteistyömoodi
Alusta:  Microsoft Windows, macOS ja Linux
Jakelumuoto:  Digitaalinen jakelu
Virallinen sivusto
Lisää peliartikkeleitaVideopelien teemasivulla
Tower Unite on PixelTail Gamesin kehittämä monen pelaajan verkkopeli, joka on ennakkojulkaisu -tilassa. Se on julkaistu 8. huhtikuuta vuonna 2016 ja se on ainoa peli jonka PixelTail Games on julkaissut.
Tower Unite on yhteisöperusteinen virtuaalimaailma.
Pelaaja voi yksin tai yhdessä pelata minipelejä, rakentaa ja vierailla käyttäjien huoneissa, pelata kasinoa sekä arcadea virtuaalirahalla tai seikkailla maailmassa.
Pelissä ei ole minkäännäköisiä mikrotransaktioita, vaan kaikki pelinsisäiset valuutat, asusteet, huonekalut ja kokemuspisteet täytyy itse ansaita pelinsisäisesti esimerkiksi pelaamalla minipelejä.
Palkinnot

Tower Unite oli yksi jolle myönnettiin rahapalkinto Epic Gamesin kehittämän Unreal Enginen Unreal Dev Grantseissä vuonna 2016.
Everybody (Backstreet’s Back)

| ”Everybody (Backstreet’s Back)” Backstreet Boys |
| --- | --- | --- |

Singlen tiedot
 Albumilta: Backstreet's Back
 Julkaistu: 5. elokuuta 1997
 Formaatti: CD
 Tuottaja(t): Denniz PoP, Max Martin
 Tyylilaji: pop, dance
 Kesto: 04.48
 Levy-yhtiö: Jive
Backstreet Boysin muut singlet
| ”Anywhere for You” 1997 | ”Everybody (Backstreet's Back)” 1997 | ”As Long As You Love Me” 1997 |
"Everybody (Backstreet's Back)" on yhdysvaltalaisen poikabändi Backstreet Boysin ensimmäinen single vuonna 1997 ilmestyneeltä albumilta Backstreet's Back.
Zomban työntekijä Clive Calder ehdotti kappaletta singleksi, mutta Jiven edustaja Barry Weiss ajatteli olevan outoa, jos USA:n debyyttialbumin singlessä on nimi "Backstreet's Back". Bändi ehdotti, että nimi voisi tarkoittaa vain, että he ovat takaisin kotona. Kanadan markkinoiden alettua soittaa kappaletta USA:n markkinat valitsivat kappaleen myös soittolistoilleen. Bändi tapasi Weissin kanssa, ja he kysyivät voisiko kappaleen laittaa USA:n albumille, kun ensimmäinen miljoona levyä oli tuotettu.
Max Martinin ja Denniz PoPin kirjoittama "Everybody" on yksi Backstreet Boysin menestyksekkäimmistä singleistä sen saavutettua sijan neljä Billboard Hot 100 -listalla ja pysyttyä siellä 22 listaviikon ajan. Britannian singlelistalla kappale nousi kolmannelle sijalle. Kappale myi kolminkertaista platinaa USA:ssa myytyään 2,1 miljoonaa kopiota.
Vuonna 2024 Blind Channel julkaisi oman versionsa kappaleesta nimellä Everybody (Bloodbro’s Back). Yhtyeen ei tarvinut maksaa kappaleen tekijänoikeuksien omistajille mitään, sillä he pitivät yhtyeen versiosta.
Kappaleet

US CD3
"Everybody (Backstreet's Back)" (Radio versio)
"Everybody (Backstreet's Back)" (Matty's Radio Mix)
US CD5
"Everybody (Backstreet's Back)" (Matty's Radio Mix)
"Everybody (Backstreet's Back)" (Multiman Remix)
"Everybody (Backstreet's Back)" (Sharp London Vocal Remix)
"Everybody (Backstreet's Back)" (Radio versio)
"Everybody (Backstreet's Back)" (Extended versio)
Euroopan osa 1
"Everybody (Backstreet's Back)" (7" Versio) - 3:44
"Everybody (Backstreet's Back)" (Ridennetty versio) - 4:45
"Everybody (Backstreet's Back)" (Multiman Remix) - 4:09
"Everybody (Backstreet's Back)" (Matty's Remix) - 3:55
"Everybody (Backstreet's Back)" (Max & Macario Club Mix) - 6:12
Euroopan osa 2
"Everybody (Backstreet's Back)" (7" Versio)- 3.44
"Everybody (Backstreet's Back)" (Pidennetty versio) - 4.45
"Boys Will Be Boys" - 4.05
Hollanti
"Everybody (Backstreet's Back)" (7" Versio) - 3:44
"Everybody (Backstreet's Back)" (Pidennetty versio) - 4:45
"Everybody (Backstreet's Back)" (Multiman Remix) - 4:09
"Everybody (Backstreet's Back)" (Matty's Remix) - 3:55
"Everybody (Backstreet's Back)" (Max & Macario Club Mix) - 6:12
"Boys Will Be Boys" - 4:06
Kanada
"Everybody (Backstreet's Back)" (7" Versio)
"Everybody (Backstreet's Back)" (Pidennetty versio)
"Anywhere for You"
"Boys Will Be Boys"
USA:n mainosvinyyli
"Everybody" (Pidennetty Radio Mix)
"Everybody" (Matty's Hip Hop Radio Remix)
"Everybody" (Kano's Undercurrent Dub)
"Everybody" (Sharp London Vocal Remix)
"Everybody" (Sharp Trade Dub)
Remix- tuplavinyyli
"Everybody" (Sharp London Vocal Remix) - 7:58
"Everybody" (Sharp Beats) - 4:26
"Everybody" (Extended Radio Mix) - 4:45
"Everybody" (Matty's Hip Hop Radio Remix) - 3:55
"Everybody" (Kano's Undercurrent Dub) - 7:11
"Everybody" (Matty's Club Mix) - 6:39
"Everybody" (Sharp Trade Dub) - 6:55
"Everybody" (Sharp London Dub) - 7:25
Julkaisuhistoria

| Maa | Julkaisupäivä |
| --- | --- |
Euroopps: 5. elokuuta 1997
Yhdysvallat: 31. maaliskuuta 1998
Musiikkivideo

Joseph Kahnin ”Everybody”-kappaleelle ohjaama musiikkivideo on kauhuelokuva-aiheinen parodia samalla tavoin kuin Michael Jacksonin ”Thriller”. Video kuvattiin kesäkuussa 1997 Los Angelesissa, Kaliforniassa.
Musiikkivideon idea tuli itse yhtyeeltä. Levy-yhtiö ei suurentanut budjettia eikä uskonut MTV:n hyväksyvän videota. Yhtyeen täytyi lopulta laittaa omia rahojaan likoon, jotta video saatiin kuvattua.
Musiikkivideo sijoittui 76. sijalle MuchMusic's 100 Best Videos -listalla ja Backstreet Boys esitti kappaleen vuoden 1998 MTV Video Music Awards -palkintogaalassa.
Musiikkivideo > Juoni

Musiikkivideossa yhtyeen linja-auto rikkoutuu ja autonkuljettaja (Antonio Fargas) vaatii, että ryhmä viettää yönsä läheisessä kummitustalossa hänen itsensä hakiessa apua. Videon musiikillisessa osassa yhtyeen jäsenet muuttuvat yöllä erilaisiksi elokuvahirviöiksi: Brian ihmissudeksi, Howie draculaksi, Nick muumioksi, A. J. Oopperan kummituksen Erikiksi ja Kevin Kaksinaamaksi.
Kappaleen loputtua bändin jäsenet tapaavat aulassa ja jokainen heistä on nähnyt unta, jossa he esiintyivät hirviöinä. He valmistautuvat lähtemään, mutta pelästyvät autonkuljettajan seistessä ovella Frankensteinin hirviöltä näyttäen.
Musiikkivideo > Listasijat

| Lista (1997) | Lista- sija |
| --- | --- |
Australian ARIA singlelista: 3
Itävallan singlelista: 2
Belgian (Flanders) singlelista: 5
Belgian (Walonia) singlelista: 5
Hollannin singlelista: 5
Suomen singlelista: 4
Ranskan singlelista: 26
Saksan singlelista: 2
Irlannin singlelista: 10
Uuden-Seelannin RIANZ singlelista: 6
Norjan singlelista: 4
Ruotsin singlelista: 4
Sveistin singlelista: 2
Britannian singlelista: 3
Lista (1998): Lista- sija
U.S. Billboard Hot 100: 4
U.S. Billboard Top 40 Mainstream: 4
Parodiat

Howard Sternilla on ohjelmassaan parodia "Every Homo (Backside's Back)", jonka esittää bändi The Losers.
Dead Block

| Dead Block |
| --- | --- |

Julkaisija:  Digital Reality
Pelimoottori:  Unreal Engine 3
Julkaistu:  2011
Lajityyppi:  strategiavideopeli ja toimintapeli
Pelimuoto:  yksinpeli ja moninpeli
Ikäluokitus:  ESRB: Teini-ikäisille 
Alusta:  Xbox 360, PlayStation 3, Microsoft Windows ja PlayStation Portable
Jakelumuoto:  Digitaalinen jakelu
Virallinen sivusto
Lisää peliartikkeleitaVideopelien teemasivulla
Dead Block on Candygun Gamesin kehittämä ja Digital Realityn julkaisema kolmannen persoonan zombieselviytymispeli, jossa kolme selviytyjää yrittävät pitää hyökkäävät zombiet ulkona turvapaikastaan ulkona vallitsevat zombieapokalypsin aikana. Peli julkaistiin kesäkuussa 2011 Playstation 3- ja Xbox 360-pelikonsoleille ja myöhemmin tammikuussa 2012 tietokoneelle.